ডাক্তাররা দায়িত্ব পালন করলে মেদিনীপুরের মাকে বাঁচানো যেত: মুখ্যমন্ত্রী

কলকাতা: যাঁদের কাছে মানুষদের ভাগ্য নির্ধারণ হয়। তাঁরা সঠিক দায়িত্ব পালন করলে এই মাকে বাঁচানো যেত। মেদিনীপুর মেডিকেল কলেজে প্রসূতি মৃত্যু কাণ্ডে বললেন মুখ্যমন্ত্রী মমতা বন্দ্যোপাধ্যায়। বৃহস্পতিবার নবান্নে সাংবাদিকদের মুখ্যমন্ত্রী একথা বলেন। তিনি বলেন, প্রসূতির অপারেশন করার কথা সিনিয়র ডাক্তারদের। তাঁরা দায়িত্ব পালন করেননি। অবহেলা থাকলে এটা ক্রিমিনাল অফেন্স। এদিন মুখ্যসচিব মনোজ পন্থ বলেন, প্রসূতি মৃত্যুতে গাফিলতি ছিল। অপারেশনের সময় আরএমও উপস্থিত ছিলেন না। দুরকমের তদন্ত হয়েছে। সেই রিপোর্ট জমা পড়েছে।

উল্লেখ্য, মেদিনীপুর মেডিকেল কলেজ হাসপাতালে প্রসূতি মৃত্যুর ঘটনায় হইচই পড়ে। স্যালাইন থেকে ওই ঘটনা ঘটেছে কি না তা নিয়ে তদন্ত কমিটি গঠন হয়। ঘটনায় দুটি তদন্ত কমিটির রিপোর্ট জমা পড়ে মুখ্যমন্ত্রীর কাছে। ওই ঘটনায় সিআইডি তদন্তের নির্দেশও দেওয়া হয়েছে। এই ঘটনায় রিপোর্ট তলব করে কলকাতা হাইকোর্টও।